РЕШЕНИЕ ЗА ИЗПЪЛНЕНИЕ НА КОМИСИЯТА
от 12 декември 2014 година
относно някои защитни мерки по отношение на потвърдените случаи на поява на малък кошерен бръмбар в Италия
(нотифицирано под номер С(2014) 9415)
(само текстът на италиански език е автентичен)
(текст от значение за ЕИП)
(2014/909/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
Малкият кошерен бръмбар (Aethina tumida) е паразит по пчелите, който се среща в Африка на юг от Сахара и може бързо да се размножава при наличието на пчелно пило и восъчна пита с мед. Възрастните екземпляри могат да прелитат до няколко километра, за да нападат други подобни места. Малкият кошерен бръмбар е болест, подлежаща на задължително обявяване в Съюза съгласно Директива 92/65/ЕИО на Съвета (3).
(2)
На 11 септември 2014 г. Италия уведоми Комисията за появата на малък кошерен бръмбар в отводка, създадена от университетска катедра в региона на Калабрия.
(3)
Италия въведе незабавно мерки за премахване на малкия кошерен бръмбар и за предотвратяване на разпространението му, както и за преглед на степента на разпространение на паразита в областите около огнището на зараза в Калабрия. По-специално, беше създадена защитна зона с радиус от 20 km и зона за наблюдение с радиус от 100 km от мястото на огнището. Областите в радиус от 100 km включват провинциите Messina и Catania в Сицилия.
(4)
След появата на малкия кошерен бръмбар в други пчелини близо до първото огнище Италия разшири обхвата на мерките, като създаде зона за наблюдение и въведе забрана за движението на медоносни пчели и земни пчели (Bombus spp.), за да обхване целия регион Калабрия.
(5)
След първата поява на малкия кошерен бръмбар в Калабрия бяха потвърдени още 35 случая в пчелини, намиращи се в непосредствена близост в защитната зона с радиус от 20 km. Проверките извършени в други части на Кантабрия засега дават отрицателни резултати за наличието на паразита.
(6)
На 7 ноември 2014 г. Италия съобщи за нова поява на малък кошерен бръмбар в сицилианската провинция Siracusa, намираща се извън областите, в които преди това са били наложени ограничения. Паразитът беше открит в пчелин, прехвърлен от защитната зона в Калабрия в края на август 2014 г. преди прилагането на ограничителните мерки.
(7)
Всички засегнати пчелини са унищожени; въпреки това разпространението на малкия кошерен бръмбар извън засегнатата област в Италия би могло да представлява сериозна заплаха за здравето на медоносните и земните пчели в Съюза.
(8)
С цел да се предотврати излишното затрудняване на търговията в рамките на Съюза и да се избегне рискът от налагането от трети страни на необосновани пречки пред търговията, както и да се предотврати разпространението на малкия кошерен бръмбар в други части на Съюза, е необходимо да се състави на равнището на Съюза списък на областите в Италия, които следва да подлежат на определени ограничения за движението на стоки във връзка с наличието на малък кошерен бръмбар.
(9)
Освен това тези области трябва също така да бъдат взети предвид при сертифицирането за целите на търговията в рамките на ЕС, тъй като в здравния сертификат за търговия с пчели и земни пчели, посочен в част 2 от приложение Д към Директива 92/65/ЕИО, се посочва, че те трябва да произхождат от област, която в радиус от най-малко 100 km, не е обект на никакви ограничения, свързани със съмнение или потвърдена поява на малък кошерен бръмбар, и в която няма нашествие на тези насекоми.
(10)
Мерките, предвидени в настоящото решение, следва да бъдат преразгледани в контекста на развитието на епидемиологичната обстановка във връзка с малкия кошерен бръмбар в Италия в срок от осем месеца, считано от датата на приемане на настоящото решение.
(11)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
С настоящото решение се установяват защитни мерки, които да бъдат предприети от Италия след потвърдената поява на малък кошерен бръмбар (Aethina tumida) при медоносни пчели (Apis mellifera) в областите, изброени в приложението.
Член 2
За целите на настоящото решение се прилагат следните определения:
а)
„кошер“ означава:
i)
структура, изградена за медоносни пчели;
ii)
сандък или колония от земни пчели (Bombus spp.);
б)
„пчелин“ означава група от пчелни кошери и помещенията или съоръженията, разположени на мястото, на което се намират или са се намирали групата пчелни кошери;
в)
„непреработени странични продукти от пчеларството“ означава мед, пчелен восък, пчелно млечице, прополис или пчелен прашец, непредназначени за консумация от човека, съгласно определението в точка 10 от приложение I към Регламент (ЕС) № 142/2011 на Комисията (4), които не са били обект на никаква преработка, както е посочено в раздел 1, в глава II, таблица 2, ред 10, колона 4 от приложение XIV към посочения регламент;
г)
„пчеларско оборудване“ означава използваните кошери, части от кошери и принадлежности, използвани в пчеларството.
Член 3
1. Италия гарантира, че следните защитни мерки се прилагат в изброените в приложението области:
а)
забрана за изпращане от областите, изброени в приложението, до други области на Съюза на пратки, съдържащи следните стоки:
i)
медоносни пчели;
ii)
земни пчели;
iii)
непреработени странични продукти от пчеларството;
iv)
пчеларско оборудване;
v)
восъчна пита с мед, предназначена за консумация от човека.
б)
извършване на незабавни инспекции и епидемиологични проучвания, включващи:
i)
установяването и проследяването на движенията на стоките, посочени в член 3, параграф 1, буква а) от и към пчелините и обектите за извличане на мед, разположени в област с радиус от 20 km около кошера (кошерите) с потвърдено наличие на малък кошерен бръмбар;
ii)
уведомяване на Комисията за резултатите от тези незабавни инспекции и епидемиологични проучвания.
2. Италия провежда допълнителни инспекции и епидемиологични проучвания, включително проследяване на предишните движения на стоките, посочени в член 3, параграф 1, буква а) от и до областите, изброени в приложението.
3. Въз основа на резултатите от инспекциите и епидемиологичните проучвания, предвидени в параграф 1, буква б) и параграф 2, Италия може при необходимост да приложи допълнителни подходящи защитни мерки.
4. Италия информира Комисията и държавите членки за прилагането на защитните мерки, предвидени в параграфи 1, 2 и 3.
Член 4
Настоящото решение се прилага до 31 май 2015 г.
Член 5
Адресат на настоящото решение е Италианската република.
Съставено в Брюксел на 12 декември 2014 година.